የለውጥና የዕድገት አስተሳሰብ ደረጃ በደረጃ በሕዝቡ ውስጥ እየሰረጸ ነው ¬ – ጠቅላይ ሚኒስትር ኃይለማርያም
– በመንግሥት የተቀረጹ የለውጥና የዕድገት አስተሳሰቦች ደረጃ በደረጃ በሕዝቡ ውስጥ እየሰረጹ መምጣታቸውን ጠቅላይ ሚኒስትር ኃይለማርያም ደሳለኝ ገለጹ፡፡ በየዓመቱ ሰኔ 16 ቀን የሚከበረው ዓለም አቀፍ የሲቪል ሰርቪስ ቀን “በተደራጀ የሲቪል ሰርቪስ የለውጥ ንቅናቄ መልካም አስተዳደርን በማስፈን የታላቁ መሪያችንን ራዕይ እናሳካለን” በሚል መሪ ቃል በኢትዮጵያ ለ7ኛ ጊዜ እየተከበረ ነው፡፡ ጠቅላይ ሚኒስትር ኃይለማያም በዓሉ ዛሬ በአፍሪካ ሕብረት አዳራሽ ሲከበር እንደገለጹት የለውጥና የዕድገት አስተሳሰቦች በሕዝቡ ዘንድ እየሰረጹ ድህነትን አምርሮ የሚጸየፍና በሥራ ክቡርነትና በውድድር የመበልጸግ አስተሳሰብ እየሰፈነ ነው፡፡ ሰርቶና ታግሎ ከኋላቀርነትና ከጉስቁልና ኑሮ የመላቀቅ ቁርጠኝነት እያደገና አገራዊ የንቅናቄ መንፈስም እየተጠናከረ በመሄድ ላይ ይገኛል፡፡ ይህም አገሪቱና ሕዝቦቿ ላነገቡት ከድህነትና ኋላቀርነት የመላቀቅ ብሎም አስተማማኝ የዕድገትና የኑሮ መሻሻል ራዕይ ጠንካራ የስኬት መሰረት በመሆን ብሩህ ተስፋን መፈንጠቅ ጀምሯል ብለዋል ጠቅላይ ሚኒስትር ኃይለማርያም፡፡ ይህ ተስፋ ጎልብቶ ሊለመልም የሚችለውና ዘላቂ፣ ተጨባጭና የማይናወጥ መሰረት ያለው ቁሳዊ ኃብት እንዲሆን ማድረግ የሚቻለው የማስፈጸም አቅም በሚፈለገው ደረጃ ማሳደግ ሲቻል ነው፡፡ ከዚህ አንፃር ዘመናዊና ቀልጣፋ እንዲሁም ፍትሃዊ አሰራርን በተሟላ መንገድ እውን ማድረግ የሚችል፣ ትሁት የሕዝብ አገልጋይና ክህሎቱ በላቀ ደረጃ የዳበረ ትጉህ ሲቪል አገልጋይ ሲኖር ብቻ ነው ብለዋል፡፡ የተጀመሩ እጅግ ጠቃሚና ወሳኝ የሪፎርም መሳሪያዎች በአመለካከትና በተግባር ትግል ካልተመሩ በስተቀር የሚፈለገውን የሕዝብ እርካታና የልማት ውጤቶች ሊያስገኙ አይችሉም ያሉት ጠቅላይ ሚኒስትሩ ቅኝቱ በዚሁ መስመር እንዲሆን መትጋት እንደሚገባ አሳስበዋል፡፡ በመሆኑም መንግሥት በሁሉም የመንግሥት አካላት ላይ ተቋማዊ የአመለካከትና የአሰራር ለውጦችን ለማምጣት ከፍተኛ ትኩረት ሰጥቶ ሲሰራ መቆየቱን ጠቅሰው አሁንም እነዚህን መልካም ጅምሮች ከዳር ለማድረስ ቀጣይነት ያለው እንቅስቃሴ እያደረገ መሆኑን ጠቁመዋል፡፡ በዚህ ረገድ ለማረጋገጥ ለሚፈለገው ዙሪያ መለስ ለውጥ ዋነኛው ተዋናይና ዋናው ፈፃሚ አካል የሰው ኃይል ኃብት መሆኑን ተገንዝቦ ለዘርፉ ትኩረት ሰጥቶ መስራት ይገባል፡፡ ጠቅላይ ሚኒስትር ኃይለማርያም በንግግራቸው የአገሪቱ ሲቪል አገልጋዩና አመራሩ በመቀናጀት መልካም አስተዳደርን ለማስፈንና ዴሞክራሲን በማጎልበት አገሪቱ ለደረሰችበት ደረጃ ላበረከቱት አስተዋጽኦ ምስጋና አቅርበዋል፡፡ በዚህ ረገድ የተደረሰበት ደረጃ የሚያበረታታና ተስፋ ሰጪ ቢሆንም የተፈጠሩ ፍላጎቶች ሰፊ በመሆናቸው ያረጀና ኋላቀር የነበረውን የአገሪቱን ሲቪል ሰርቪስ ዘመናዊ ለማድረግ የሲቪል ሰርቪስ ሥርዓቱ የነበረበት አዘቅት ጥልቅ የነበረ መሆኑ ሲታሰብ አሁንም ሰፊ ስራ እንደሚጠበቅ መገንዘብ ያስፈልጋል፡፡ በምክትል ጠቅላይ ሚኒስትር ማዕረግ የመልካም አስተዳደርና ሪፎርም ክላስተር አስተባባሪና የሲቪል ሰርቪስ ሚኒስትር አቶ ሙክታር ከድር በዚሁ ወቅት እንዳሉት በዓሉ ጠንካራ የሲቪል ሰርቪስና የለውጥ ሠራዊት ለመፍጠርና ለመገንባት ለተያዘው የትግበራ እንቅስቃሴ ተጨማሪ ግፊት የሚሰጥ በመሆኑ ወቅታዊነቱና ጠቀሜታው የጎላ ነው፡፡ አገሪቱ የጀመረችውን የዕድገት ግስጋሴ አፋጥኖና በስኬት ከግብ በማድረሱ ሂደት ወሳኝነት ያለውን ሕዝባዊ የለውጥ ንቅናቄ አጠናክሮ ለማስቀጠል በሁሉም ደረጃ ቀልጣፋና ፍትሃዊ አሰራርን ማረጋገጥና መልካም አስተዳደርን ማስፈን ቀዳሚና መሰረታዊ ጉዳይ ነው ብለዋል፡፡ በዚህ ረገድ የጎላ ድርሻ ካላቸው ዓብይ ተግባሮቸ አንዱ የአገሪቱን የሲቪል ሰርቪስ በልማታዊና ዴሞክራሲያዊ ቅኝት ከመሰረቱ የመቀየር ተግባር ነው፡፡ መንግሥት ይህንኑ በመገንዘብ የመንግሥት አካላትን አደረጃጀትና አሰራር ይበልጥ ለማዘመንና ልማታዊነትና ዴሞክራሲያዊነትን የተላበሰ ቀልጣፋና ፍትሃዊ አሰራር ለማረጋገጥ የሚረዱ የሪፎርም መርሃ ግብሮችን በመንደፍ ለተግባራዊነታቸው በመንቀሳቀስ ላይ ይገኛል፡፡ በዚሁ መሰረትም ጠቃሚ የሲቪል ሰርቪስ ማሻሻያ መርሃ ግብሮች ተቀርጸው በስራ ላይ መዋል ጀምረዋል፡፡ እነዚህን የለውጥ መሳሪያዎች ተግባራዊ ለማድረግ በተደረገው እንቅስቃሴ አበረታች ውጤቶች የተመዘገቡ ቢሆንም ከታሰበው ግብ አንፃር ሲታይ በቂና በሚፈለገው ደረጃ ላይ የደረሰ ባለመሆኑ በቀጣይ ከፍተኛ ርብርብ የሚጠይቅ ነው፡፡ የሚጠበቀው ውጤት የሚገኘው ልማታዊና ዴሞክራሲያዊ የአገልጋይነት ባህሪ የተላበሰ የሲቪል ሰርቪስ ኃይልና በአመለካከትና በክህሎት የማብቃት ኃላፊነት የተጣለበት የሲቪል ሰርቪሱ ከፍተኛ አመራር ሚናውን በብቃት መወጣት ሲችል ብቻ ነው ብለዋል፡፡ በዚህ ረገድ ሕዝብን ማገልገል ክብር መሆኑን በተለይም ድህነትን ለማሸነፍ ማገልገል ድርብ ክብር መሆኑን ተገንዝቦ ለሕዝብ ጥቅምና ለአገር ልማት የሚሰራና የሚያገለግል የሲቪል ሰርቪስ ኃይል ግንባታን የትኩረት ማዕከል አድርጎ መረባረብ ወሳኝ ጉዳይ መሆኑን አቶ ሙክታር አመልክተዋል፡፡ በመሆኑም አመራሩና መላው ሲቪል ሰርቪስ ተቀናጅቶና ተደራጅቶ ከተረባረበ የለውጥ መርሃ ግብሮቹም ሆነ በእነሱ መሳሪያነት አገራዊ የልማትና የመልካም አስተዳደር ግቦችን በተሟላ መልኩ ማሳካት እንደሚቻል እምነታቸውን ገልጸዋል፡፡እንደ ኤዜአ ዘገባ  የሲቪል ሰርቪስ ቀን በአገር አቀፍ ደረጃ ለ7ኛ ጊዜ የተከበረው ለሲቪል ሰርቪስ የለውጥ ንቅናቄና ለመልካም አስተዳደር መስፈን ከፍተኛ ትኩረት በመስጠት ነው፡፡